Gerhard Ackerman skuldig bevind(Foto: Facebook/Film and Publication board) Die hooggeregshof in Johannesburg het Gerhard Ackerman – die man wat daarvan beskuldig word dat hy ŉ netwerk bedryf het vir die seksuele uitbuiting van kinders – op 728 aanklagte teen hom skuldig bevind. Maroela Media het vroeër berig Ackerman staan tereg op 740 aanklagte van verkragting, poging tot moord, die verspreiding van kinderpornografie, mensehandel en seksuele aanranding. Luke Lamprecht, van die organisasie Women and Men Against Child Abuse (WMACA), sê tegniese uitdagings soos die duplisering van aanklagte of ŉ tekort aan bewyse van die staat is die enigste rede waarom Ackerman nie op al 740 aanklagte skuldig bevind is nie. “Die regter het goeie oordeel aan die dag gelê deur al Ackerman se weergawes te verwerp en die bewyse van die staat te aanvaar,” sê Lamprecht. Ackerman het aangevoer dat hy nie ŉ misdaad gepleeg het deur met sommige van die seuns omgang te hê nie aangesien hy gedink het hulle is ouer as 16. Die staat het egter aangevoer dat daar bewyse was dat sommige van die seuns jonger as 16 was en dat Ackerman dit geïgnoreer het. Regter Mohamed Ismail het Ackerman skuldig bevind aan mensehandel. Hy het Ackerman se weergawe – dat die kinders vrywillig daar was – verwerp. Een van Ackerman se gereelde kliënte, Paul Kennedy, ŉ hoëprofiel senior advokaat wat ook as regter waargeneem het, is saam met Ackerman aangekla, maar het sy eie lewe geneem voor die aanvang van die verhoor. Die regter het ter wille van die slagoffers ook vir Kennedy as sentraal tot die mishandeling veroordeel. Lamprecht sê WMACA is tevrede met die uitspraak. “Die uitspraak gee weer hoop vir slagoffers van sulke wrede misdade.” Die saak teen Ackerman is tot Julie uitgestel en vonnisoplegging word dan verwag.